Diari Oficial de la Generalitat Valenciana


Sumari del DOGV 6758, del 20-04-2012 (2012/3642)

Informació pública de la proposta de modificació puntual de les normes urbanístiques del Pla General d'Ordenació Urbana. Article 37. Entresòls.
-----------------------------------------------------------------------------------------------------------------------------------------------

### Dades del document

Número de DOGV
:   6758

Data del DOGV
:   20-04-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/3642


Organisme emissor
:   Ajuntament d'Oliva

Tipus de document
:   Anunci

Informació pública de la proposta de modificació puntual de les normes urbanístiques del Pla General d'Ordenació Urbana. Article 37. Entresòls.  
 [2012/3642]  
El Ple de l'Ajuntament, en sessió ordinària celebrada el dia 29 de març de 2012, ha disposat sotmetre a informació pública la proposta de modificació puntual del Pla General d'Ordenació Urbana d'Oliva, consistent a substituir l'actual redacció de l'article 37, relatiu als entresòls, per la següent:  
  
Article 37. Entresòls  
L'entresòl és una planta més a efectes urbanístics, excepte en el nivell «Articulació eixamplament» i en la «Zona residencial eixamplaments» que no computarà com a planta si l'altura de la planta baixa és igual o inferior a quatre metres, sense miradors, balcons o qualsevol cos ixent sobre l'alineació oficial, i útil per a usos diferents de la resta de plantes pis. Queda expressament prohibit l'ús d'habitatge.  
  
Article 37.bis (A)  
1r. A l'entrada en vigor d'aquesta normativa, en els nivells tipològics d'«Articulació eixamplament i en la «Zona residencial eixamplaments» les plantes entresòl construïdes sense llicència municipal o que vulneren les condicions de la llicència concedida s'integraran i sotmetran, necessàriament, a un procediment de legalització i al pagament del cànon de compensació d'aprofitament urbanístic en la forma i amb les condicions que es regulen.  
2n. L'Ajuntament procedirà a la legalització urbanística d'aquestes plantes entresòl, de forma singularitzada per a cada una d'elles, mitjançant una resolució expressa de l'Alcaldia amb l'informe favorable previ dels serveis tècnics municipals i la liquidació i pagament del cànon de compensació de l'increment d'aprofitament urbanístic pel seu valor urbanístic íntegre, calculat d'acord amb les regles que disposen els articles 21, 22 i 24 del Reial Decret Legislatiu 2/2008, de 26 de juny, que aprova el Text Refós de la Llei del Sòl.  
3r. Aquest cànon de compensació serà exigible sempre que no concórrega en l'edificació el supòsit previst en la disposició transitòria cinquena del Reial Decret Legislatiu 2/2008, de 26 de juny. No obstant això, si després de l'entrada en vigor d'aquesta normativa s'incoaren expedients de protecció de la legalitat urbanística per infraccions no legalitzables que afectaren aquesta planta entresòl, amb independència de l'adopció de les adequades mesures de restauració i de la imposició de la corresponent sanció, resultarà exigible al titular d'aquesta planta el pagament del cànon de compensació.  
4t. Sempre que a la planta entresòl indegudament construïda no li siga aplicable el que disposa la disposició transitòria cinquena del Reial Decret Legislatiu 2/2008, de 26 de juny, i que el dit immoble no haja sigut alienat a favor de tercers de bona fe, l'Ajuntament disposarà el que és necessari perquè, a l'entrada en vigor d'aquesta normativa, es procedisca a l'anotació registral, en nota marginal referida a aquesta planta entresòl, sobre la subjecció d'aquesta al pagament del cànon compensatori.  
5. La liquidació i pagament de l'indicat cànon compensatori serà independent de l'import de les sancions que es deriven de la tramitació dels corresponents expedients iniciats amb ocasió de la infracció urbanística comesa, i podrà fraccionar-se, a petició de l'interessat, per resolució de l'Alcaldia.  
6é. Aquesta normativa urbanística reguladora del cànon de compensació d'aprofitament urbanístic podrà complementar-se mitjançant l'aprovació d'una ordenança especial per part de l'Ajuntament.  
  
  
Article 37.bis (B)  
1.A l'entrada en vigor d'aquesta normativa, en els nivells tipològics d'«Articulació eixamplament» i en la «Zona residencial eixamplaments», de forma simultània a la presentació de sol·licitud de llicència d'obres d'edifici de nova planta en el projecte de la qual es considere la construcció d'una planta entresòl, i en qualsevol cas abans de la resolució de la llicència, el sol·licitant de la llicència haurà de formalitzar amb l'Ajuntament un conveni regulador de la liquidació de la compensació econòmica equivalent a la valoració íntegra de l'aprofitament constructiu de la planta entresòl, al marge i amb independència dels tributs aplicables a l'obra.  
2. L'Alcaldia procedirà a l'aprovació dels models singularitzats de convenis per a la seua formalització i incorporació a l'expedient administratiu de la llicència.   
3. A sol·licitud de promotor de la llicència, i amb un informe previ dels serveis d'Intervenció municipal, l'Alcaldia podrà aprovar el fraccionament de l'import de la indicada compensació econòmica.  
4. A l'entrada en vigor d'aquesta normativa, l'Ajuntament disposarà el que és necessari per a l'anotació registral marginal acreditativa de la subjecció del terreny no edificat al pagament de la quantitat compensatòria de l'aprofitament regulada en aquest apartat 2.  
  
Article 37.bis (C)  
1. L'obligació de pagament de l'import del cànon de compensació regulat en l'article 37.bis (A) i de la quantitat compensatòria regulada en l'article 37.bis (B), incumbeix exclusivament al promotor de l'edificació, sempre que, a l'entrada en vigor d'aquesta normativa, mantinga la planta entresòl dins de la seua esfera patrimonial. Podrà ser considerat subjecte obligat al pagament l'adquirent de l'immoble si, amb anterioritat a l'entrada en vigor d'aquesta normativa, s'haguera produït l'anotació registral de l'inici dels expedients de protecció de la legalitat urbanística i sancionadora amb ocasió de l'execució indeguda de la planta entresòl.  
  
2. El que disposen els articles anteriors no serà aplicable en l'àmbit d'aquells sectors que, amb anterioritat a l'entrada en vigor d'aquesta normativa, tinguen regulada la planta entresòl en les seues corresponents normes i ordenances urbanístiques particulars.  
3. Les quantitats recaptades amb ocasió dels procediments regulats en els articles anteriors, tindran la naturalesa de béns integrants del Patrimoni Municipal del Sòl, tal com es disposa en l'article 260 de la Llei 16/2005 de 30 de desembre, de la Generalitat.  
  
4. La legalització de plantes entresòl seguint el procediment previst en l'article 37.bis (A) facultarà al seu titular per a destinar-les als usos previstos per a aquest tipus d'espais i que siguen compatibles amb la normativa del planejament vigent aplicable a la concreta zonificació. No obstant això, no es tramitaran ni concediran llicències per a l'activitat que se sol·licite si no s'acredita prèviament el pagament del cànon de compensació.  
Aquesta modificació se sotmet a informació pública per període d'un mes, comptat a partir de l'endemà de la publicació d'aquest anunci en el Diari Oficial de la Comunitat Valenciana, en la forma que disposa l'article 94, en relació amb l'article 83.2.a de la Llei 16/2005, de 30 de desembre.  
L'expedient i la documentació es troben exposats en el Departament d'Urbanisme de l'Ajuntament d'Oliva perquè els interessats els examinen i consulten.  
  
Oliva, 3 d'abril de 2012.- L'alcaldessa: María Consuelo Escrivá Herráiz.